
Δευτέρα, 03 Αυγούστου 2026

ΔΕΛΤΙΟ ΤΥΠΟΥ

Εντοπισμός 44 αλλοδαπών στους Καλούς Λιμένες – Μηχανική βλάβη Ι/Φ σκάφους στην Αμοργό – Σύλληψη ημεδαπών στη Μύρινα – Παροχή συνδρομή σε Θ/Γ σκάφος στη Λέρο – Διακομιδές ασθενών

	Τις βραδινές ώρες χθες, ενημερώθηκε η Λιμενική Αρχή των Καλών Λιμένων για την ύπαρξη αλλοδαπών στην παραλία του οικισμού «ΑΓΙΟΣ ΙΩΑΝΝΗΣ» του Δήμου Γόρτυνας, οι οποίοι είχαν αποβιβαστεί από πνευστή λέμβο. Στελέχη του Λιμεναρχείου εντόπισαν 44 αλλοδαπούς οι οποίοι οδηγήθηκαν με λεωφορείο, με τη συνοδεία στελεχών Κλιμακίου Ειδικών Αποστολών (Κ.Ε.Α) του Κεντρικού Λιμεναρχείου Ηρακλείου, στο λιμάνι του Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.

*****

	Τις απογευματινές ώρες χθες, ενημερώθηκε η Λιμενική Αρχή της Αμοργού για μηχανική βλάβη ιστιοφόρου (Ι/Φ) σκάφους ελληνικής σημαίας, στη θαλάσσια περιοχή 8 ν.μ. ανατολικά της Αιγιάλης. Στο σημείο έσπευσε το τουριστικό-ταχύπλοο (Τ/Ρ-Τ/Χ) σκάφος «ΔΙΟΝΥΣΗΣ ΓΙΑΝΝΗΣ» Τ.Π. 1596, με επιβαίνοντα στέλεχος Λ.Σ.-ΕΛ.ΑΚΤ.. Το Ι/Φ εντοπίστηκε με τους τρεις αλλοδαπούς (υπήκοοι Γερμανίας) επιβαίνοντές του καλά στην υγεία τους και κατέπλευσε με ασφάλεια στο λιμάνι της Αιγιάλης, με τη συνδρομή του Τ/Ρ-Τ/Χ. Από το Λιμενικό Σταθμό Αμοργού, απαγορεύτηκε ο απόπλους του Ι/Φ σκάφους μέχρι την προσκόμιση βεβαιωτικού αξιοπλοΐας από τον αρμόδιο νηογνώμονα, ενώ από το συμβάν δεν παρατηρήθηκε θαλάσσια ρύπανση. 

*****

Στη σύλληψη τριών ημεδαπών ηλικίας 17, 47 και 47 ετών προέβησαν, τις πρώτες πρωινές ώρες σήμερα, στελέχη της Λιμενικής Αρχής της Μύρινας. Συγκεκριμένα, ο 17χρονος συνελήφθη για παράβαση του άρθρου 169 του Π.Κ. «Απείθεια», διότι κατά τη διάρκεια τροχονομικών ελέγχων εντός του λιμένα Μύρινας, δεν συμμορφώθηκε με τις υποδείξεις των στελεχών Λ.Σ.-ΕΛ.ΑΚΤ.. Ακολούθως, συνελήφθησαν οι κηδεμόνες του 17χρονου, για παράβαση του άρθρου 360 του Π.Κ. «Παραμέληση εποπτείας ανηλίκου». Προανάκριση διενεργείται από το Λιμεναρχείο Μύρινας. 

*****

Τις απογευματινές ώρες χθες, ενημερώθηκε η Λιμενική Αρχή της Λέρου για την αίτηση συνδρομής ενός θαλαμηγού (Θ/Γ) σκάφους σημαίας Νήσων Μάρσαλ, στην περιοχή ν. Λέβιθα, το οποίο είχε διακοπή ηλεκτρικού ρεύματος. Στο σημείο μετέβη το ρυμουλκό (Ρ/Κ) «ΠΟΘΗΤΟΣ 2» Ν.Π. 12730, το οποίο ρυμούλκησε το Θ/Γ στο λιμάνι Λακκί της Λέρου, όπου προσέδεσε με ασφάλεια. Από το Λ/Χ Λέρου, απαγορεύτηκε ο απόπλους του Θ/Γ σκάφους μέχρι την προσκόμιση βεβαιωτικού αξιοπλοΐας από τον αρμόδιο νηογνώμονα, ενώ από το συμβάν δεν παρατηρήθηκε θαλάσσια ρύπανση

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-22χρονου, από το λιμάνι της Σαμοθράκης στο λιμάνι της Αλεξανδρούπολης, με Περιπολικό σκάφος Λ.Σ.-ΕΛ.ΑΚΤ και
-72χρονου, από το λιμάνι του Αγαθονησίου στο λιμάνι Πυθαγορείου Σάμου, με Περιπολικό σκάφος Λ.Σ.-ΕΛ.ΑΚΤ..

